《望春峰积雪漫成二作 其一》
明代·郭之奇

春风日淡融，春山何凛冽。青青岭上云，白白峰头雪。

岭云忽去来，峰雪每凝结。所叹幽而凉，亦惟高始洁。

颇似素心人，潇潇独关闭。匡居相八寰，缁尘安敢涅。

宁静出孤怀，精神多自悦。虽与俗情违，亦非人事绝。

馀滋润百荄，光华未可竭。我思泉下蒙，复念井中渫。

何如此一峰，不受虚名窃。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。